THAI รับคนไทยจากออสเตรเลีย-ฝรั่งเศสกลับประเทศ พร้อมปฏิบัติมาตรการป้องกัน “โควิด” เข้มงวด
THAI รับคนไทยจากออสเตรเลีย-ฝรั่งเศสกลับประเทศ พร้อมปฏิบัติมาตรการป้องกัน "โควิด" เข้มงวด
22 พ.ค. 2563

นาวาอากาศตรี อนิรุต แสงฤทธิ์ ผู้อำนวยการใหญ่ฝ่ายปฏิบัติการบิน ในฐานะหัวหน้าศูนย์ควบคุมการปฏิบัติการ (THAI Operations Control Center : TOCC) บริษัท การบินไทย จำกัด (มหาชน) หรือ THAI เปิดเผยว่า บริษัทฯ ปฏิบัติภารกิจรับคนไทยจากออสเตรเลียกลับประเทศไทย เป็นครั้งที่ 2 โดยให้ความร่วมมือกับกระทรวงการต่างประเทศของไทย สถานเอกอัครราชทูต ณ กรุงแคนเบอร์รา และสถานกงสุลใหญ่ ณ นครซิดนีย์ จัดเที่ยวบินพิเศษเช่าเหมาลำ ระหว่างวันที่ 20-21 พฤษภาคม 2563 เส้นทางไป-กลับ กรุงเทพฯ-ซิดนีย์ เพื่อรับผู้โดยสารชาวไทยที่ตกค้างในประเทศออสเตรเลีย รวมทั้งส่งชาวออสเตรเลียและนิวซีแลนด์ที่ตกค้างในประเทศไทย
สำหรับเมื่อวันที่ 21 พฤษภาคม 2563 ภารกิจรับผู้โดยสารชาวไทยจากออสเตรเลีย กลับประเทศไทย สำเร็จลุล่วงไปด้วยดี ผู้โดยสารชาวไทยจำนวน 293 คน เดินทางมาในเที่ยวบินพิเศษเช่าเหมาลำ เที่ยวบินที่ ทีจี 476 เส้นทางซิดนีย์- กรุงเทพฯ ออกจากซิดนีย์ เวลา 11.02 น. (เวลาท้องถิ่น) ถึงกรุงเทพฯ เวลา 17.46 น. โดยมีพนักงานการบินไทยและหน่วยงานที่เกี่ยวข้อง ที่ท่าอากาศยานนานาชาติซิดนีย์ และที่ท่าอากาศยานสุวรรณภูมิ ร่วมปฎิบัติหน้าที่ประสานงานและอำนวยความสะดวกให้แก่ผู้โดยสารเป็นอย่างดี
นอกจากนี้ เมื่อวันที่ 18 พฤษภาคม 2563 บริษัทฯ ได้รับผู้โดยสารชาวไทยที่ตกค้างในสาธารณรัฐฝรั่งเศส ที่ได้แจ้งความประสงค์กลับประเทศไทยและลงทะเบียนกับสถานเอกอัครราชทูต ณ กรุงปารีส จำนวน 40 คน กลับประเทศไทยในเที่ยวบินคาร์โก้ของการบินไทยเที่ยวบินที่ ทีจี 933 เส้นทางปารีส-กรุงเทพฯ ออกจากปารีส เวลา 20.55 น. (เวลาท้องถิ่น) ถึงกรุงเทพฯเวลา 12.35 น. เมื่อวันที่ 19 พฤษภาคม 2563 ที่ผ่านมา
โดย THAI ให้ความสำคัญด้านความปลอดภัยในสุขภาพของผู้โดยสารและพนักงานที่ปฏิบัติงานในการให้บริการผู้โดยสาร เพื่อลดความเสี่ยงจากการติดเชื้อไวรัสโควิด-19 (Transmission Risk) บริษัทฯ จึงได้ออกแบบกระบวนการทำงานในการให้บริการผู้โดยสาร ด้วยการทำ Physical Distancing เริ่มตั้งแต่ขั้นตอน Check-in การตรวจรับบัตรโดยสาร รวมทั้งการบริการอาหารบนเครื่องบินในรูปแบบอาหารกล่อง (Disposal Box) เพื่อลดการสัมผัสระหว่างบุคคล ไปจนถึงขั้นตอน Disembarking แบบเว้นระยะห่าง เพื่อหลีกเลี่ยงความแออัด ขณะนำผู้โดยสารลงจากเครื่องบิน
พร้อมกันนี้ บริษัทฯ ได้เน้นย้ำให้พนักงานต้อนรับบนเครื่องบินปฏิบัติตามมาตรการความปลอดภัยอย่างเคร่งครัดขณะปฏิบัติหน้าที่บนเที่ยวบิน อาทิ สวมชุดป้องกัน สวมหน้ากากอนามัย และถุงมือ รวมทั้งคอยสังเกตอาการ ผู้โดยสารในระหว่างเที่ยวบิน อย่างไรก็ดีบริษัทฯ ยังคงมุ่งมั่นปฏิบัติภารกิจในเที่ยวบินพิเศษอย่างต่อเนื่อง เพื่อรับคนไทยที่ตกค้างในต่างประเทศกลับบ้าน



 



